Kan 1999, sunod sa pagbuot kan Naciones Unidas na pigpasunod an sarong plebesito sa mga namamanwaan kan Timor-Leste kun gusto nindang magsadiring nasyon o mapasakop sa Indonesya, an mayorya (sobra 78%) nagpahayag na buot nindang magin talingkas, suway na sa Indonesya asin magkasadiring nasyon. Huli kan resulta kan plebesito, napiritan an Indonesya na maghali asin butsan na an teritoryo kan Timor-Leste. An Timor-Leste iyo an pinakainot na estado nagkamit nin soberanya sa ngunyan na ika-21ng siglo, o eksakto kan 20 Mayo 2002 asin ini nag-apil sa Naciones Unidas saka man nagbali sa Komunidad nin mga Nasyon na Nagtataram Portuges. Kan 2011, an Timor-Leste nag-anunsyo na buot mag-ayon sa Asosayon nin mga Nasyon sa Sur-subangan na Asya bilang ika-11 kaapil. An Timor-Leste iyo sana sa duwang nasyon na predominanteng katoliko sa Sur-subangan na Asya, an saro iyo an Filipinas, asin ini lang an nasyon sa Asya na namumugtak na gayo sa Hemisperong Habagatan.